Munisipale bestuurder vas oor aanrandingDie munisipale bestuurder van die Senqu-munisipaliteit is in Lady Grey in die Oos-Kaap in hegtenis geneem op aanklag van aanranding. Kapt. Paul Ramaloko, woordvoerder van die Valke, sê Mxolisi Yowa is Dinsdag saam met drie ander mense in hegtenis geneem. Ramaloko sê ŉ ondersoekbeampte van die Valke is glo aangerand toe hy by Yowa se kantoor was om dokumente te kry rakende ŉ bedrogsaak wat teen Yowa ondersoek word. ŉ Direkteur in die departement, ŉ prokureur en die burgemeester se lyfwag is ook in hegtenis geneem. Hulle sal na verwagting binnekort in die hof verskyn op aanklagte van aanranding, inmenging en verset teen arrestasie. Ramaloko sê die ondersoek na bedrog hou verband met ŉ kwotasie wat Yowa vir die munisipaliteit gegee het nadat hy van Aliwal Noord getrek het.